钦定古今图书集成/方舆汇编/职方典/第1283卷 > 《构法华寺西亭》前人
## 钦定古今图书集成/方舆汇编/职方典/第1283卷 > 《构法华寺西亭》前人

窜身楚南极，山水穷险艰。步登最高寺，萧散任疏顽。
西垂下斗绝，似欲窥人寰。反如在幽谷，榛翳不可攀。
命童恣披翦，葺宇横断山。割如判清浊，飘若昇云间。
远岫攒众顶，澄江抱清湾。夕照临轩堕，栖鸟当我还。
菡萏溢嘉色，筼筜遗清斑。神舒屏羁锁，志适忘幽孱。
弃逐久枯槁，迨今始开颜。赏心难久留，离念来相关。
北望间亲爱，南瞻杂夷蛮。置之勿复道，且寄须臾闲。